Yolandè vertel dat “gedurende jou 60’s en 70’s kan dit voel of die veroudering van jou vel onvermybaar is, maar dit beteken nie jy moet oorgee nie. Met die regte velsorgroetine kan jy steeds goed voel én lyk.”
“Aangesien ons algemene gesondheid en medikasie ook sy tol op ons vel eis, is dit nou selfs nog méér belangrik om ’n goeie velsorgroetine te volg. Gaan na ’n goed gekwalifiseerde terapeut om vir jou ’n individuele tuissorg-plan uit te werk wat spesifiek in jou vel se unieke behoeftes sal voorsien” beveel Yolandè aan.
· Beskerm die vel deur die dag met ’n voedende vogroom. Die vel verloor sy vermoë om olie te behou en dit is dus nodig dat jy op ’n daaglikse basis die olie en vog in jou vel terugsit. Dit voorkom verdere uitdroging. Jou vogroom kan ook op die nek- en bors area aangewend word.
· ’n Goeie sonblok bly ’n belangrike beskermingmeganisme vir jou vel, maar nou selfs meer as ooit, omdat die vel se eie beskermingsmeganismes nie meer so goed funksioneer nie. Jou vel word teen die son beskerm, maar óók teen oormatige uitdroging deur die dag.
· Wanneer jy slaap, is jou vel se herstelproses baie aktief. Dit is baie belangrik om ’n goeie nagroom te gebruik wat met die herstelproses sal help. Gebruik ’n nagroom ryk aan omegas en antioksidante.
· Sluit ’n behandelingsolie in jou velsorgroetine in. Die olie gee ekstra voeding wat veral nou so nodig is en dit keer ook vogverlies. Gebruik ’n olie met ’n molekulêre struktuur wat in die vel in penetreer en nie net op die oppervlak van die vel sit nie.